Begroot – Bank Beter
Lindie Algemeen, Begroot, Belê, Beplanning, Spaar	0
Die latté-effek is bekend gemaak deur die Amerikaanse skrywer, David Bach. Die konsep is redelik eenvoudig: klein bedrae wat ons gereeld spandeer, kos ons baie meer as wat ons dink. In Afrikaans sal ons dalk beter verstaan as ons daarna verwys as die 'Laat hy'-effek, want ons moet beslis nie ons geld laat val waar hy wil nie.
As ons dit direk gebruik met latté's as voorbeeld, lyk dit so: 'n Tall Caffé Latté by Seattle kos R33.50. Kom ons sê jy drink elke dag een van hierdie. Vir 10 jaar, spandeer jy fisies R122 275 op wegneemkoffies. As jy dit eerder belê vir die 10 jaar, teen 8%, sou jy 'n stewige R187 286 in jou rekening hê.
Hierdie is natuurlik nie net van toepassing op koffie soos die naam jou sal laat dink nie, maar word gebruik om te illustreer hoeveel groter gereelde klein uitgawes in die langtermyn kan lyk. Om R10 000 per jaar te mors, kos jou slegs R27.40 'n dag. En kom ons wees eerlik, byna alles kos meer as R27.40. Ons neem nie eers die magic van saamgestelde rente of tyd in ag hier nie.
Ons word gebrainwash daarmee dat mens se rykdom 'n direkte funksie is van ons inkomstes, maar ons vergeet hoe groot rol ons manier van spandeer daarin speel. Ons is almal redelik bewus van groot uitgawes wat ons aangaan, maar die bietjie hier en bietjie daar tel op sonder dat ons dit besef. Jy het dus nie 'n massiewe salaris nodig om te begin bou aan jou finansiële vryheid en rykdom nie, jy moet wel meer doelgerig spandeer.
Die bekendste uitgawes wat hierdie effek kan veroorsaak, sluit onder andere in:
Hoe kan mens te werk gaan om te sien of jy sulke klein jakkalsies in jou spandeergewoontes het?
Kyk noukeurig na waar jy jou geld spandeer het oor die laaste 3 maande
Merk klein uitgawes wat jy gereeld maak
Doen 'n reality check – werk uit hoeveel spandeer jy op al hierdie klein uitgawes per maand en maal dit met 12. Is dit werklik nodig om soveel per jaar te spandeer hierop?
Kyk waar jy kan sny
Werk 'n plan en doelwitte uit
Die punt is dat ons net soveel moet fokus, indien nie meer nie, op ons elke-dag spandeergewoontes en nie net op daardie groot uitgawes soos karre nie. Beteken dit jy moet nou koffie opgee? Glad nie. Hierdie gaan nie oor opoffering nie, maar oor doelgerigte gewoontes. Soek dalk vir plekke waar jy dieselfde waarde kan kry, teen minder koste. Kan jy die koerant goedkoper aanlyn kry? Kan jy eerder koffie by die huis maak en weekliks wegneemkoffie kry in plaas van daagliks? Kan jy spaar op bankkoste?
Laat hy val waar hy moet en presies waar jy hom soek!
6 redes om so vroeg moontlik finansieel savvy te word
Lindie Algemeen, Begroot, Beplanning, Noodfonds, Spaar	0
Ons hoor altyd hoe belangrik dit is om te leer begroot en om met geld te werk. Ons deel maklik grappies op sosiale media oor wat ons éérder in die LO-klas sou wou leer, wat baie keer dinge rakend belasting en aftrede behels. Dit sou great wees, maar ongelukkig het ons nie. So wat staan ons te doen? Jy kan óf aanhou die grappies deel en wens jy het meer geweet, óf jy kan aanhou die grappies deel en terselfde tyd jouself bemag met kennis.
Behandel jouself soos iemand waarvoor jy verantwoordelik is. Niemand gaan jou met 'n lepel voer nie, dus is jy op jouself aangewese om die dinge te leer wat nooit vir jou geleer is nie. Dit voel dalk asof jy eerder jou twintigs wil deur kuier en sonder enige bekommernisse lewe. Ek bedoel, mens is net een keer jonk, reg?
Wat is die voordeel daarvan om al van jongs af finansieel savvy te raak?
Jy het dan veel langer om die voordeel van saamgestelde rente te voel. Hoe vroeër jy begin, hoe langer kan jou geld vír jou werk en hoeveel minder hoef jy fisies te spaar. Om die effek van saamgestelde rente oor tyd te sien, kliek hier.
Jy kan met heelwat minder spyt sit later in jou lewe. Dit is makliker om finansiële foute of verkeerde besluite vroeg in jou lewe te absorbeer en weer te herstel, as om op 'n later ouderdom alles te moet verloor. Leer eerder jou lesse vroeg.
Jy gaan jou doelwitte vroeër kan bereik.
Jy het 'n langer tyd voor jou waarin jy kan leer hoe om goeie finansiële gewoontes aan te leer.
Jy stel 'n goeie voorbeeld vir jou kinders wanneer jy die groter prentjie in ag neem met jou finansies.
Jy kan 'n lekkerder en gemakliker leefstyl handhaaf.
En kom ons wees eerlik, jy gaan beslis ook minder stres as jy weet daar is voorsiening gemaak vir bederf, vakansie, noodgevalle, aftrede en al die groot uitgawes waarvan jy bewus is. Begin sommer vandag met 'n begroting en begin jou doelwitte najaag. Sodra jy weet hoekom jy dit doen, hoe makliker sal dit wees.
As jy enige vrae het, kontak ons gerus!
Spaar vs Belê
Lindie Begroot, Belê, Beplanning, Noodfonds, Spaar	0
Ek dink daar is groot verwarring onder 'n magdom mense, so kom ons stel dit vandag reguit: om te spaar en om te belê is twee totale verskillende dinge.
Wat beteken dit om te spaar of te belê?
As jy jou geld spaar dan sit jy geld opsy in 'n veilige plek, gewoonlik vir 'n spesifieke doel. Hierdie geld is in kontantprodukte of gewone bankrekeninge waarop jy 'n vasgestelde rente verdien. Dit is selfs die geld in jou spaarblikke of onder jou matras – as dit enige rente verdien, is dit waarskynlik minimaal. Dit sal gebruik word vir 'n vakansie, spesifieke produk, deposito op 'n bate en vir jou Ag f*k-fonds. Mens spaar gewoonlik vir jou korttermyndoelwitte.
As jy jou geld belê, gebruik jy jou geld om te poog om vir jou meer geld te maak en dat dit in waarde sal toeneem mettertyd. Basies, om jou geld te kry om vir jou te werk, byvoorbeeld in aandele, eiendom, fondse, ensovoorts. Jy sal eerder begin belê, as spaar, wanneer jy voorberei vir jou medium- en langtermyndoelwitte. Mens sal jou portefuelje volgens jou doelwitte, risiko, en ander eienskappe wat dit kan beïvloed saamstel met verskillende tipes bates, soos aandele, fondse, eiendom, goud, ensovoorts.
Natuurlik gaan hoër groei hand-aan-hand met hoër risiko, maar dis hoekom jy steeds sal seker maak dat dit goeie gehalte beleggings is en dat jy die geld vir 'n langer tydperk nie gaan nodig kry nie. Die verskil tussen R5000 in 'n spaarrekening vir tien jaar en R5000 in 'n goeie beleggingsfonds vir tien jaar (geen belasting in ag geneem nie):
As jy R5 000 in 'n rekening gaan los vir tien jaar wat ongeveer 4.5% saamgestelde rente verdien (as jy gelukkig is op die stadium), sal jy na tien jaar R7 764.85 hê.
As jy R5 000 in 'n goeie fonds belê vir tien jaar, wat ongeveer 9.3% verdien (koers verkry vanaf 'n Suid-Afrikaanse aandelefonds), sal jy na tien jaar ongeveer R12 166.67 hê.
Die verskil lyk nie wesenlik as jy vlugtig loer nie, maar dink net wat 'n langer tydperk en gereelde bydrae tot die belegging kan beteken in die groter prentjie.
As mens jou ideale leefstyl wil bereik, sal dit belangrik wees om spaar en belê te inkorporeer in jou finansiële plan.
Kom ons kyk na verskillende voorbeelde, en wat jy eerder sal doen vir daardie doelwit:
Spaar of belê?
Jou kind is 3 jaar oud en jy wil graag spaar vir hulle troue.
Jou kind gaan oor 4 jaar Universiteit toe en jy sal graag wil spaar vir 'n woonstel.
Jou aftrede oor ongeveer 30 jaar.
Jy wil 'n kar koop en moet spaar vir 'n deposito
Jy tree oor ongeveer 5 jaar af en beoog om 30 jaar van jou aftreegeld af te lewe.
Spaar en belê
Jy wil begin spaar vir jou kind se Universiteit sodra hy gebore word.
Ek hoop dit help jou met jou reis na finansiële vryheid. Kontak my gerus vir enige onsekerhede.
Doelwitte vir jou geldsake in 2021
Lindie Algemeen, Begroot, Belê, Beplanning, Noodfonds, Skuld, Spaar	0
Het jy geweet dat jy 42% keer meer waarskynlik is om jou doelwitte te bereik wanneer jy hulle op 'n gereelde basis neerskryf? Watter beter manier is daar om jou 2021 te begin, as met doelwitte vir jou geldsake? Veral terwyl Januarie ewigdurend voel en dit nog vars in jou geheue is wat die tekort aan beplanning doen aan jou sak en stresvlakke, om nie eers van die slegte slaap wat daarmee gepaard gaan nie. Jou reis na finansiële vryheid sal nie behoorlik kan funksioneer sonder doelwitte nie. Mens kry kort-, medium- en langtermyndoelwitte, soos in enige ander veld. Die doelwitte gee jou finansiële beplanning en jou aksies lyf en 'n plek om heen te strewe.
Dit is natuurlik gewild om eers te begin met jou langtermyndoelwitte, en dan seker te maak jou medium- en korttermyndoelwitte skakel daarby in en hulle werk nie in teenstryd met die groter prentjie nie. Wat is jou groter prentjie? Lees hier om jou 'why' te formuleer!
Dis 'n goeie idee om jaarliks jou doelwitte te hersien, asook elke keer wat 'n wesenlike verandering in jou lewe plaasvind en dalk jou doelwitte en beplanning kan beïnvloed. Byvoorbeeld: nuwe werk, kinders, trek, geleenthede, selfs net leefstylveranderinge.
Dit is belangrik om te onthou dat almal se doelwitte, begrotings, en enige finansiële raadgewing nie noodwendig presies dieselfde gaan lyk nie. Jou unieke omstandighede speel 'n groot rol in jou reis en daarom is direkte vergelyking nie altyd moontlik, of nodig, nie. Dit doen soms meer skade as goed, so dis beslis 'n goeie idee om jou by jou eie sake te bepaal.
Kom ons loer vlugtig na die verskillende tipe doelwitte wat in elke kategorie sal verskyn:
Hierdie doelwitte kan dikwels in 'n jaar bereik word en vorm die basis van jou finansiële plan. Dit sluit dinge soos die opstel van 'n begroting en 'n noodfonds (Ag f*k-fonds) in. Die volgende finansiële doelwitte kan ook oorweeg word wanneer jy jou korttermyndoelwitte opstel:
om self middagete te maak, eerder as te koop
om x aantal keer minder uit te eet teenoor normaalweg
spyskaartbeplanning en doelgerigte inkopiesessies
stel 'n testament op
maak 'n ingeval-van-noodgevalle-leêr
betaal jou kredietkaart(e) af
Hierdie doelwitte vorm dikwels 'n brug tussen jou korttermyn- en langtermyndoelwitte. Dit sluit dinge soos opvoeding, versekering en bates is. Die koop van 'n huis, of die uitneem van 'n ongeskiktheidsdekking. Die volgende kan ook in ag geneem word:
spaar 15-30% van jou inkomste
betaal jou kar af
betaal jou studieskuld af
spaar vir 'n troue
spaar vir daardie droomvakansie
spaar vir jou kinders se opvoeding
Aftrede, aftrede en aftrede. Minder as 6% van die wêreldpopulasie kan gemaklik aftree. As mens vroeg begin, jou strategie gereeld hersien en 'n plan het – behoort jy jouself daarby te kan insluit. Mense is geneig om van hierdie doelwit te vergeet tot wanneer dit te laat is, omdat dit so ver in die toekoms is en ons eerder fokus op wat direk voor ons is. Wees versigtig om hierdie fout te maak, en hersien jou plan jaarliks van so vroeg as moontlik af. Buiten om gereed te maak vir 'n gemaklike aftrede, kan die volgende ook beskou word as langtermyndoelwitte:
betaal jou huis af
maak seker jou kinders se opvoeding is gedek
Daarsy. Skryf jou doelwitte neer, kry jou planne en plek en begin na jouself kyk. Niemand gaan so spyt soos jy wees as jy dit aanhou uitstel nie.
Bank beter | Spaar beter | Slaap beter
Gewoonlik platsak na Kersfees? Probeer hierdie!
Lindie Algemeen, Begroot, Beplanning, Noodfonds, Skuld, Spaar	0
Januarie voel altyd soos drie dekades kompak verpak binne 31 dae, waarvan die eerste eeu die langste voel. Dis skokkend hoe baie mense bereid is om skuld te maak net vir Desember-uitgawes. Kersfees is veronderstel om 'n wonderlike tyd van die jaar te wees, waartydens ons omring word met ons geliefdes en onsself knuppeldik eet. So lekker as wat dit is om ons mense te bederf en om te gee en gee en gee – so hard tref realiteit mens as jy Mei steeds jou kredietkaart probeer afbetaal as gevolg van hierdie feestelike seisoen.
Probeer die volgende stappe om dit te voorkom:
Stel 'n begroting vir uitgawes, veral geskenke! Volgens 'n Amerikaanse studie verkies 36.5% van mense eerder 'n ervaring as 'n geskenk. In 2019 is 'n artikel gepubliseer wat reken daar word tot $15.4 biljoen se geskenke word gekoop wat nie gesoek word nie. Vra vir lysies en hou die prakties. Hoekom jou geld mors as dit in elk geval nie waardeer gaan word nie? Jy kan 'n gratis template (sjabloon) hier aflaai in Excel of in PDF om jou te help begroot vir Kersgeskenke.
Gebruik jou spaargeld wys. Ag f*k-fondse en ander spaargeld wat eintlik gespaar is vir iets anders moet nie nou skielik getap word vir in-die-oomblik aankope nie.
Gebruik jou lojaliteitsbesparings en geskenkbewyse wat jy dalk nog het. Suid-Afrika het van die beste lojaliteitsprogramme by winkels en jy kan dit maklik gebruik om te help betaal aan jou uitgawes gedurende Desember.
Betaal die kredietkaart af eerste ding in Januarie – en wanneer dit begin lyk asof jy nie gaan kan nie, want die skuld raak te veel – draai bietjie die krane toe en hou op spandeer.
Vergelyk pryse en snuffel vir winskopies. Moet nie net die eerste beste ding koop nie, kanse is baie goed dat daar iemand is met 'n beter prys.
Gee vouchers! 33.5% van mense in die Amerikaanse studie het aangedui dat hulle eerder geskenkbewyse sou wou hê vir Kersfees. Ten minste weet jy dan hulle sal iets kry wat hulle nodig het/wil hê, eerder as maak asof hulle dankbaar is.
Begin 'n sinkfonds in Januarie vir volgende jaar se Desemberuitgawes! Jy kan hier meer lees daaroor, maar kortliks: as jy sien jy spandeer ongeveer R5000 'n jaar aan Kersgeskenke, spaar elke maand 'n deel daarvan sodat jy Desember dit skuldvry kan doen. R5000/12 = R416.66 per maand. Dis aansienlik makliker om R416.66 elke maand een kant te sit, as skielik R5000 in een maand. Om nie eers te praat van die onnodige uitgawe op rente as jy eerder in skuld in delf nie.
Ek is self skuldig daaraan om Desember net te wil spandeer! Dit is egter jy wat die las gaan dra as jy die matigheid voor oë hou nie. Wees wys. Haal Januarie asem sonder iemand wat oor jou skouer kyk in afwagting vir hulle deel van jou salaris. Soos hulle sê: "as dit jou vrede kos, is dit te duur".
Swipe daai plastiek!
Lindie Algemeen, Begroot, Beplanning, Skuld	0
Ek het een keer gelees: "Kredietkaarte is 'n fantastiese manier om vir goed te bepaal, maar 'n verskriklike manier om mee geld te leen". Aanvanklik is dit 'n vreemde stelling, want om op mens se kredietkaart te koop, is tog altyd op skuld?
Liewe leser. Kredietkaarte is hoog op die lys van moet-hê's volgens almal wat glo hulle het die poorte tot volwassenheid bereik. Blykbaar hope skuld ook. Dit hoef egter nie te wees as jy dit rég gebruik nie. Rustig slaap is baie lekkerder as die idee dat jou rente-uitgawe elke sekonde aan die oploop is.
Kredietkaarte maak 'n nuwe wêreld oop, maar soos meeste dinge wat vryheid en geleenthede bied, moet dit wys gebruik word vir daardie effek sodat dit nie backfire en vir jou jare se kopsere veroorsaak nie. Maak dus seker jy weet presies hoe en wat, voordat jy begin om die plastiek warm te swipe.
Kredietkaarte en hulle voordele
Kredietkaarte is een van die maklikste en vinnigste maniere vir jou om 'n goeie kredietrekord mee op te bou, wat jou kan bevoordeel wanneer jy wil huur, bates koop soos karre of huise, rekeninge oop maak, ensovoorts.
Dit is gemaklik en veilig! Kredietkaarte maak die lewe gerieflik; van aanlynwinkels, en tolhekke tot geld spandeer oor internasionele grense is skielik baie toeganklik. Boonop hoef mens nie met kontant rond te loop wanneer jy met vakansie is in die vreemde nie.
Indien jy aan die einde van elke maand jou kredietkaart skoon betaal, betaal jy ook nie onnodige rente aan die bank nie. Jy kon ook op die manier punte bymekaar maak by die verskillende banke se rewards-programme byvoorbeeld eBucks.
Dit kan jou lewe bietjie makliker maak gedurende noodgevalle, wanneer jou Ag f*K-fonds nog nie voldoende is nie.
Die gevaarkant van kredietkaarte
Mense besef nie altyd hoeveel geld hulle aan rente spandeer wanneer hulle elke maand net die minimum betaling op hulle kredietkaarte maak nie. Die verpligte minimum betaling is van so aard dat jy minimaal van jou skuld af betaal, en hoofsaaklik net rente betaal.
Die gerieflikheid van kredietkaarte maak dit partykeer byna té toeganklik en voor mens kan dink aan die rente en dat jy dit een of ander tyd moet betaal, sit jy met hope skuld en dit voel asof jy nooit ontslae gaan wees van kredietkaartskuld nie!
Dus, kan mens beslis kredietkaarte vir goeie doeleindes aanwend! Jy kan 'n kredietrekord bou en vakansie hou soos 'n professional – sonder die bekommernis dat iemand jou rot en kaal gaan besteel. Maak egter seker jy het die vermoë om te betaal waarvoor jy swipe, en nie jou kredietkaart te gebruik vir 'n onbeperkte shopping spree nie. Maak byvoorbeeld seker jy het reeds die geld beskikbaar in 'n ander rekening of weet dat dit binne jou begroting pas, sodat jy dit met sekerheid aan die einde van die maand kan terug betaal. Dit kan 'n ver pad vir jou finansiële beplanning en lewe beteken as jy hierdie ou stukkie plastiek met respek gebruik.
Dis nie 'n gratis lening nie.
6 Geldgewoontes van die suksesvolles
Lindie Algemeen, Begroot, Belê, Beplanning, Opvoedkundig, Spaar	0
More! Ons wil altyd soos iemand anders wees, nê? Ons wil 'n kar ry soos die buurman, want dan is ons suksesvol in ons opinies. Of ons wil kan klere koop sonder 'n begroting of sommer net kaartjies bespreek na eksotiese bestemmings sonder om die droom te moet laat vaar. So ek het dit goed gedink om navorsing te doen oor geldgewoontes wat mense wat as suksesvol beskou word, toepas in hulle lewens.
Daar is duisende van hierdie gewoontes, en 'n volgende artikel sal fokus op die gewoontes in 'n gewone dag, maar hierdie is die oorkoepelende 6 gewoontes wat jou kan help om uiteindelik daardie skuld wat jou vryheid ontneem vry te spring.
Daar is baie maniere om ryk te word, maar om ryk te bly gaan jy egter 'n paar goeie geldgewoontes moet aanleer. Ons is geneig om net te aanvaar dat ander beter lewe as ons en meer spaargeld het as ons omdat hulle 'n beter werk het, of geërf het, ensovoorts en alhoewel dit 'n groot rol kan speel, gaan hulle nie welaf kan bly as hulle nie goeie finansiële gewoontes het nie.
Die bonus? Jy kan hierdie gewoontes op jouself toepas ongeag die grootte van jou inkomste.
Leef op minder geld as wat jy verdien
Daar is oral versoekings , maar die gevolg daarvan om in te gee en meer te koop as wat jy nodig het,of wat jy kan bekostig, eindig meeste van die tyd met 'n kredietkaart wat oor jou skouer loer. Stel 'n begroting op en as daar duur items is wat jy soek, spaar dalk liewers eers 'n paar maande as om jou kredietkaart uit te pluk..
Stel duidelike finansiële doelwitte en check daarmee in
Doelwitte kan gebruik word as motivering, byvoorbeeld: om 'n huis te koop, 'n lekker vakansie, 'n nuwe kar, daardie wynyskas. As dit gekoppel is aan 'n tyd byvoorbeeld 'n troue wat ver van jou af is, werk uit hoeveel moet jy elke maand spaar en begin.
Hulle maak opofferings en is nie impulsiewe kopers nie
Veral aanvanklik, omdat hulle aan die groter prentjie dink eerder as ingee aan 'instant gratification'.
Hulle spaar 'n betekenisvolle gedeelte van hulle inkomste en maak dit 'n prioriteit
Daar is nie 'n magic getal of proporsie van jou inkomste om te spaar nie, maar meeste begrotingsriglyne stel ongeveer 15-30% van jou inkomste voor. Indien dit egter nie op die oomblik 'n moontlikheid is nie, begin met soveel as moontlik en probeer dit elke jaar groei, al is dit met 1%. Jy kan ook enige onverwagse uitgawes gebruik om jou spaardoelwitte 'n hupstoot te gee!
Jy moet ook spaar voordat jy begin spandeer. Hulle sê mos: "betaal jouself eerste".
Hulle belê hulle geld
Om jou geld te belê is die beste om dit te laat groei oor die langtermyn. Laat jou geld meer word deur so vroeg as moontlik te belê en beleef hierdie magic van groei. Indien jy beplan om die geld te gebruik binne die volgende 3 jaar, is 'n spaarrekening met rente heel moontlik 'n beter opsie teenoor 'n beleggingbelê.
Hulle hou nooit op met leer nie
Leer soveel as moontlik oor hoe om jou geld te bestuur en te belê sodat iemand nie jou met 'n slenter kan vang en dan sit jy met boggerol oor op jou naam nie.
Hoeveel van hierdie gewoontes volg jy? Onthou, 'n doelwit is 'n droom met 'n deadline. Jy kan droom oor finansiële vryheid, maar die drome beteken minder as niks as dit nie in aksies en 'n plan omskep word nie.
Stel vandag vir jou 'n doelwit en werk daarheen. Oor en uit.
Die magic van vroeg begin spaar
Lindie Begroot, Belê, Opvoedkundig	0
Dit gaan nie oor mens se tydsberekening in die mark nie, maar jou tyd in die mark.
Albert Einstein het nie verniet gereken dat saamgestelde rente die 8ste wonder van die wêreld is nie. Ek gaan nie preek oor hoe belangrik dit is om so vroeg as moontlik te begin spaar nie; ek sal eerder laat die syfers die praatwerk doen.
In al drie scenarios wat ek gaan bespreek, spaar die persoon presies dieselfde hoeveelheid (R480 000) oor hulle leeftyd, maar die rente verdien verskil as gevolg van die tyd wanneer die persoon begin spaar het.
Jy begin R1000 'n maand spaar op ouderdom 25 tot die dag wat jy 65 is. As ons 'n aanname maak dat jy 8% groei jaarliks kry daarop, sal jy R3 491 007 hê. Jy sou fisies R480 000 van daardie bedrag spaar en die res is rente soos hieronder geillustreer:
Jy begin R2000 'n maand spaar op ouderdom 45 tot die dag wat jy 65 is. As ons 'n aanname maak dat jy 8% groei jaarliks kry daarop, sal jy R1 178 040 hê. Jy sou fisies ook R480 000 van daardie bedrag spaar en die res is rente soos hieronder geillustreer:
Jy begin R2000 'n maand spaar op ouderdom 25 tot die dag wat jy 45 is en los die geld dan in die rekening totdat jy 65 is. As ons 'n aanname maak dat jy 8% jaarliks kry daarop, sal jy R5 490 797 hê. Jy sou fisies weereens net R480 000 van daardie bedrag gespaar het en die res is rente soos hieronder geillustreer:
Skokkend nê? Om te dink in al drie gevalle spaar jy fisies presies dieselfde bedrag, maar die verskil op jou finale bedrag verskil met R4 312 757 net omdat jy vroeër begin spaar het en die geld 'n langer tyd kon rente verdien.
Gaan jy dit nog langer uitstel om te begin spaar?
Dink daaroor. Gebruik die gratis begrotingraamwerk om jou te help die geld identifiseer om te kan spaar. Oor en uit.
Begrotingsriglyne: Dave Ramsey en die 50/30/20 metode
Lindie Begroot, Beplanning	0
Hello! Wanneer jy begin begroot, is dit soms moeilik om te weet of jy enigsins op die regte pad is of 'n idee te vorm vir waar om te begin. Daar is duisende riglyne beskikbaar wat kan help om die taak eenvoudiger te maak. Die belangrikste is om te onthou dat dit riglyne is, en dat jou begroting vir JOU en jou lewe moet werk.
In hierdie inskrywing kyk ons na 2 van die moontlike riglyne wat jy kan volg, naamlik Dave Ramsey se begrotingspersentasies en die 50/30/20 reël.
Dave Ramsey se begrotingspersentasies
Dave Ramsey, 'n Amerikaanse radio omroeper, skrywer en besigheidsman, het 'n stel riglyne wat redelik bekend is as dit kom by begrotings en persoonlike finansiële beplanning. Sy riglyne vir hoeveel geld jy op wat moet spandeer word soos volg uiteengesit:
Dit kom bloot daarop neer dat jy jou inkomste deel in hierdie verskillende afdelings in totdat 100% van jou salaris 'n plek het om heen te gaan.
Daar is ook die bekende 50/30/20 riglyn wat net in 3 kategorieë gedeel word teenoor Dave Ramsey se metode. Die 3 kategorieë is noodsaaklikhede ('needs'), luukshede ('wants') en spaar, soos hieronder uiteengesit:
Jy kan maklik verskillende metodes toepas om vir jou rigting te gee en selfs die eenvoudige begrotingsjabloon (template) gratis aflaaiNuttige materiaal en beheer oor jou finansies kry. Onthou, spyt kom altyd te laat.
10 Sakpas bederfies
Lindie Algemeen, Begroot, Spaar	0
Ons is al in lente (wel, tegnies) en mense soek 'n breek. 2020 is tot dusver 'n veeleisende jaar en ek kan net dink dat jy jouself wil bederf om 'n stukkie van jou siel terug te kry. Dit is egter nie altyd nodig om jou bankrekening te breek vir 'n blaaskans nie. Hier is 'n lys van slegs 'n paar idees oor hoe jy jouself op 'n sakpas-wyse kan bederf:
'n Borrelbad. Skink sommer 'n cappuccino of 'n glas rooiwyn en jy is omtrent by 'n Spa
Gaan op 'n uitstappie na 'n dierehawe of troeteldierwinkel toe en speel met die baba's
Neem 'n aand af en binge 'n TV-reeks of 'n klomp flieks, sommer met tuisgemaakte pizza en popcorn! Of roomys.
Vat 'n middagslapie
As dit warmer is, gryp 'n kombers en gaan lê bietjie in die son
Gaan slaan 'n paar balle by 'n driving range
Sit jou foon af en gaan koop roomys
Maak jou gunstelingkos
Gaan stap rond in 'n plaaslike museum of kunsgallery, selfs dieretuin as daar een is
Gaan hike of stap sommer in 'n parkie – met jou gunstelingwegneemkoffie
Ons is so geneig om in die lokval van 'retail therapy' te val, maar dis eintlik glad nie nodig nie. Jy kan jouself bederf met 'n roomys en byna beter voel daaroor as om klere of skoene te gaan koop wanneer dit nie noodsaaklik is nie.